11) การควบคุมภายใน

คณะกรรมการบริษัทฯ ซึ่งประกอบด้วย กรรมการ กรรมการอิสระ และกรรมการตรวจสอบ
ได้ประเมินความเพียงพอของระบบการควบคุมภายใน ประจำปี 2555 และมีความเห็นว่า บริษัทฯ
มีระบบการควบคุมภายในที่เหมาะสมเพียงพอและครอบคลุมทั้งทางด้านองค์กรและสภาพแวดล้อม
การบริหารความเสี่ยง การปฏิบัติงานของฝ่ายบริหาร ด้านระบบสารสนเทศและการสื่อสารข้อมูล
และมีการติดตามประเมินผลการควบคุมภายในอย่างต่อเนื่อง ดังต่อไปนี้

1.  การควบคุมด้านองค์กรและสภาพแวดล้อมของการควบคุม บริษัทฯ
    มีการวางเป้าหมายในการดำเนินธุรกิจที่ชัดเจน สมเหตุสมผล และวัดผลได้
    โดยมีการกำหนดวิสัยทัศน์ กลยุทธ์ และการวางแผนงบประมาณ
    เพื่อให้การดำเนินงานมีความสอดคล้องและบรรลุเป้าหมายที่วางไว้ บริษัทฯ
    ได้มีการปรับโครงสร้างองค์กรให้สอดคล้อง และเหมาะสมต่อการดำเนินธุรกิจ
    โดยมีการกำหนดสายงานการบังคับบัญชาให้มีความชัดเจนและเหมาะสม
    และมีการกำหนดบทบาทและหน้าที่ของพนักงานเป็นลายลักษณ์อักษร
    เพื่อให้พนักงานทุกคนทราบและตระหนักถึงอำนาจ หน้าที่ และความรับผิดชอบของตน
    เพื่อที่จะปฏิบัติงานได้อย่างเหมาะสมและเต็มความสามารถ

2.  การควบคุมด้านบริหารความเสี่ยง บริษัทฯ ได้ให้ความสำคัญกับการบริหารความเสี่ยง
    โดยในการประชุมคณะกรรมการบริษัท ได้มีการปรึกษา หารือ
    กำหนดมาตรการควบคุมและลดความเสี่ยงที่อาจเกิดขึ้นทั้งจากปัจจัยภายในและปัจจัยภายนอกบริษัทฯ
    ซึ่งอาจส่งผลกระทบต่อการบรรลุเป้าหมายในการดำเนินธุรกิจ

3.  การควบคุมด้านปฏิบัติงานของฝ่ายบริหาร บริษัทฯ ได้นำ Balanced Scorecard
    มาใช้เป็นเครื่องมือในการสื่อสารและขับเคลื่อนกลยุทธ์ให้บรรลุตามวิสัยทัศน์
    และภารกิจขององค์กร และได้จัดทำตัวชี้วัดผลการดำเนินงาน (Key Performance
    Indicators – KPIs) ในระดับฝ่ายและระดับบุคคล
    พร้อมทั้งได้ดำเนินการจัดประชุมระหว่างผู้บริหารเพื่อประเมินผลการดำเนินงานในระดับองค์กรและระดับฝ่ายทุกไตรมาส
    อีกทั้งบริษัทฯ ได้จัดทำคู่มือการปฏิบัติงาน
    ซึ่งใช้เป็นกรอบในการกำหนดแนวทางการปฏิบัติงานให้เป็นไปอย่างมีระบบและมีประสิทธิภาพ
    นอกจากนี้บริษัทฯ ยังมีระเบียบการปฏิบัติงานที่เป็นลายลักษณ์อักษร ได้แก่ การจัดซื้อ จัดจ้าง
    อำนาจอนุมัติวงเงิน เพื่อให้เกิดความคล่องตัว และชัดเจนในการปฏิบัติงาน

4.  การควบคุมด้านระบบสารสนเทศและการสื่อสาร บริษัทฯ
    มีการพัฒนาระบบสารสนเทศและระบบข้อมูลอย่างต่อเนื่อง โดยจัดให้มีระบบข้อมูล
    และช่องทางการสื่อสารทั้งภายในและภายนอกองค์กร อย่างมีประสิทธิภาพและประสิทธิผล
    เพื่อที่จะใช้ในการตัดสินใจ ไม่ว่าจะเป็นข้อมูลทางการเงินหรือข้อมูลอื่น
    โดยระบบด้านการสื่อสารภายในนั้น บริษัทฯ
    ได้ให้ข้อมูลข่าวสารที่จำเป็นต่อการดำเนินงานที่เพียงพอ และทันต่อเหตุการณ์
    โดยพนักงานทุกคนได้รับข้อมูลข่าวสารผ่านระบบ Intranet ของบริษัทฯ
    สำหรับระบบการสื่อสารกับบุคคลหรือองค์กรภายนอกนั้น บริษัทฯ
    มีระบบการติดต่อสื่อสารที่มีการให้ข้อมูล ข่าวสารอย่างเพียงพอ
    ซึ่งระบบสารสนเทศและการสื่อสารของบริษัทฯ มีความเหมาะสมในการดำเนินธุรกิจ

5.  การควบคุมด้านระบบการติดตาม บริษัทฯ
    มีการติดตามผลการปฏิบัติงานว่าเป็นไปตามเป้าหมายที่วางไว้
    โดยมีการประชุมร่วมกับฝ่ายจัดการสัปดาห์ละ 1 ครั้ง มีการประชุมคณะกรรมการบริหารทุก ๆ
    2 สัปดาห์ เพื่อติดตามผลการปฏิบัติงานอย่างใกล้ชิด
    และมีการประชุมคณะกรรมการบริษัทอย่างน้อยปีละ 4 ครั้ง เพื่อพิจารณา วิเคราะห์
    และประเมินผลว่าเป็นไปตามกลยุทธ์ เป้าหมาย และแผนงานการดำเนินธุรกิจที่กำหนดไว้
    พร้อมทั้งแก้ไขปัญหาที่อาจเกิดขึ้น
    และปรับแผนการดำเนินงานให้สอดคล้องกับสถานการณ์ที่เปลี่ยนแปลงไป นอกจากนี้บริษัทฯ
    ยังมีแผนกตรวจสอบภายใน ซึ่งทำหน้าที่ตรวจสอบการปฏิบัติงานด้านต่างๆ ของบริษัท
    เพื่อประเมินและรายงานผลการตรวจสอบโดยตรงต่อคณะกรรมการตรวจสอบ
    จากนั้นคณะกรรมการตรวจสอบจะรายงานผลการดำเนินงานให้คณะกรรมการบริษัทรับทราบในการประชุมคณะกรรมการบริษัททุกครั้ง
    และสำหรับข้อมูลทางการเงินมีผู้สอบบัญชีอิสระเป็นผู้ตรวจสอบและให้ความเห็น